आखिरी समय में लुढ़का बाजार, 90 अंक टूटा सेंसेक्स | Webdunia Hindi
आखिरी समय में लुढ़का बाजार, 90 अंक टूटा सेंसेक्स
पुनः संशोधित	बुधवार, 11 अक्टूबर 2017 (18:38 IST)
मुंबई। भारती एयरटेल और टीसीएस जैसी दिग्गज कंपनियों के शेयरों में हुई दमदार लिवाली के बल पर लगभग पूरे दिन मजबूती में रहने वाला शेयर बाजार बैंकिंग और वित्तीय कंपनियों पर बने दबाव से आखिरी दो घंटे के कारोबार में चौतरफा बिकवाली से औंधे मुंह गिर गया।
बीएसई का 30 शेयरों वाला संवेदी सूचकांक सेंसेक्स 90.42 अंक की गिरावट के साथ 31,833.99 अंक पर और नेशनल स्टॉक एक्सचेंज का निफ्टी 32.15 अंक लुढ़ककर 9,984.80 अंक पर आ गया। लगातार चार दिन चढ़ने के बाद बाजार टूटा है।
दूरसंचार क्षेत्र की देश की सबसे बड़ी कंपनी भारती एयरटेल की 1399 रुपए में 4जी स्मार्टफोन की पेशकश से कंपनी के शेयर पांच प्रतिशत से ज्यादा चढ़ गए। प्रतिद्वंद्वी कंपनी रिलायंस जियो के 1,500 रुपए की सिक्योरिटी के ऑफर को टक्कर देने के लिए एयरटेल ने यह पेशकश की है। इससे निवेशकों ने कंपनी में जमकर पैसा लगाया।
एयरटेल के अलावा तिमाही परिणामों से पहले सूचना प्रौद्योगिकी क्षेत्र की कंपनियों टीसीएस और विप्रो में हुई लिवाली से सेंसेक्स 51.18 अंक चढ़कर 31,975.59 अंक पर खुला। शुरुआती कारोबार में ही 32,098.46 अंक के दिवस के उच्चतम स्तर स्तर को छूने के बाद लगभग पूरे दिन यह हरे निशान में रहा। आखिरी दो घंटे में बाजार में बिकवाली शुरू हो गई। कारोबार की समाप्ति से पहले 31,769.40 अंक के दिवस के निचले स्तर को छूता हुआ यह आखिरकार गत दिवस की तुलना में 0.28 प्रतिशत यानी 90.42 अंक टूटकर 31,833.99 अंक पर बंद हुआ।
परिसंपत्ति पुनर्निर्माण कंपनियों के लिए पूंजी अर्हता बढ़ाए जाने से बैंकिंग और वित्तीय क्षेत्र की कंपनियां दबाव में आ गईं। बिजली, ईंधन एवं ऊर्जा तथा इस्पात क्षेत्र की कंपनियों पर भी दबाव रहा जिनके पास बैंकों की सबसे ज्यादा गैर-निष्पादित परिसंपत्ति फंसी पड़ी है। इससे अंतिम समय में बाजार लुढ़क गया। चौतरफा बिकवाली के बीच टाटा मोटर्स और भारतीय स्टेट बैंक के शेयर दो प्रतिशत के करीब और डॉ. रेड्डीज लैब, ल्युपिन तथा टाटा स्टील के लगभग डेढ़ फीसदी की गिरावट में रहे। (वार्ता)